PATVIRTINTA

Vilniaus Žemynos gimnazijos

direktoriaus 2021 m. gegužės 24 d.

 įsakymu Nr. V1 – 178

**2021 METŲ VILNIAUS ŽEMYNOS GIMNAZIJOS**

**MOKINIŲ SKIRSTYMO Į KLASES TVARKOS APRAŠAS**

**I SKYRIUS**

**BENDROSIOS NUOSTATOS IR KRITERIJAI**

 1. 2021 metų Vilniaus Žemynos gimnazijos mokinių skirstymo į klases tvarkos aprašas (toliau – Aprašas) yra parengtas vadovaujantis šiais dokumentais: Vilniaus Žemynos gimnazijos mokinių priėmimo ir priėmimo komisijos darbo tvarkos Aprašu (patvirtintas gimnazijos direktoriaus 2020 m. kovo 2 d. įsakymu Nr. V1-100), 2019-2020 ir 2020-2021 m. m. pagrindinio ir vidurinio ugdymo programų bendraisiais ugdymo planais (patvirtinti Lietuvos Respublikos švietimo, mokslo ir sporto ministro 2019 m. balandžio 15 d. įsakymu Nr. V-417), Lietuvos Respublikos specialių tyrimų tarnybos antikorupcinio vertinimo išvada ,,Dėl priimtų į bendrojo ugdymo mokyklas mokinių skirstymo į klases organizavimo“ (2019 m. balandžio mėn.), Lietuvos Respublikos švietimo, mokslo ir sporto ministro įsakymu ,,Dėl nuosekliojo mokymosi pagal bendrojo ugdymo programas tvarkos aprašo patvirtinimo“ pakeitimu (2017 m. liepos 4 d. Nr. V-554), Lietuvos Respublikos švietimo įstatymo 29 straipsnio 2 dalimi, Lietuvos Respublikos vietos savivaldos įstatymo 18 straipsnio 1 dalimi, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019.

 2. Mokinių paskirstymas į klases vyksta iki priimtų mokinių sąrašų patvirtinimo. Mokinių skirstymą į klases vykdo Mokinių priėmimo komisija, tvirtina įsakymu mokyklos direktorius.

 3. Mokyklos ugdymo turiniui įgyvendinti klasėje sudaromos laikinosios grupės doriniam ugdymui, jeigu tos pačios klasės mokiniai yra pasirinkę ir tikybą, ir etiką; informacinių technologijų ir technologijų dalykams mokyti, atsižvelgiant į darbo vietų kabinetuose skaičių, kurį nustato Higienos norma; kitiems dalykams mokyti, jei mokyklai pakanka mokymo lėšų, pavyzdžiui, gamtos mokslų pamokoms, kuriose atliekami eksperimentai. Jei klasėje mokosi ne mažiau kaip 21 mokinys, joje sudaromos laikinosios grupės užsienio kalboms.

 4. Priimtų mokinių paskirstymas į klases vyksta atsižvelgiant į mergaičių ir berniukų santykį klasėse išlaikant pusiausvyrą.

 5. Skirstant priimtus mokinius į klases galima atsižvelgti į tėvų pageidavimus mokytis pas norimą mokytoją (esant galimybei), neviršijant nustatyto didžiausio mokinių skaičiaus klasėje ar grupėje.

 6. Numatomas mokinių skaičius klasėje nuo 25 iki 30 mokinių.

 7. Sudarant naujas klases, vienas mokinys, dėl įgytų ar įgimtų sutrikimų turintis didelių arba labai didelių specialiųjų ugdymosi poreikių, besimokantis bendrojo ugdymo klasėje, prilyginamas dviem tos klasės mokiniams. Atitinkamai gali būti mažinamas didžiausias nustatytas mokinių skaičius klasėje.

 8. Bendrojo ugdymo klasėje gali būti ne daugiau kaip 3 mokiniai, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių. Esant didesniam SUP mokinių skaičiui, pagal galimybes tolygiai paskirstyti į formuojamas klases.

 9. Iš užsienio atvykęs asmuo, asmuo, Lietuvoje baigęs užsienio valstybės arba tarptautinės organizacijos pagrindinio ugdymo programą ar tam tikrą jos dalį arba vidurinio ugdymo programos dalį, priimamas mokytis bendra tvarka. Mokykla pagal turimą informaciją (pateiktus asmens patirtį ir pasiekimus įrodančius dokumentus, atsižvelgusi į jo amžių, pokalbius su mokiniu, jo tėvais (globėjais, rūpintojais), jei asmuo yra nepilnametis), priima asmenį mokytis į klasę, kurioje mokosi jo bendraamžiai, arba (ir) į išlyginamąją klasę (grupę).

**II SKYRIUS**

**SPECIFINIAI KLASIŲ FORMAVIMO MOKYTIS GIMNAZIJOJE KRITERIJAI**

 **10.** **Mokinių priėmimas į I gimnazijos klases:**

10.1. Į I gimnazijos klasę kviečiami Vilniaus miesto savivaldybės teritorijoje gyvenantys mokiniai, baigę pagrindinės mokyklos ar progimnazijos aštuonias klases, pirmiausiai turintys pirmumą pagal Vilniaus miesto savivaldybės nustatytą tvarką, o priėmus juos, į likusias vietas – atsižvelgiant į dalykų įvertinimų bendrą vidurkį konkurso būdu.

 10.2. Formuojamos 7 klasės po 28 mokinius. Esant didesniam teritorinių mokinių skaičiui, kreiptis į steigėją, kad leistų formuoti 8 klasę.

 10.3. Formuojant priimtus mokinius į klases, atsižvelgiama į:

- pasirinktą pakraipą;

- įstojusių berniukų ir mergaičių skaičių;

- II užsienio k. (prancūzų, vokiečių, rusų) pasirinkimą;

- dorinio ugdymo dalyko (etika, tikyba) pasirinkimą;

- numatytą SUP mokinių skaičių.

 10.4. Pakviesti mokytis Vilniaus Žemynos gimnazijoje mokiniai, atnešdami dokumentus ir pasirašydami sutartį, gali pareikšti savo pageidavimus, kurioje klasėje (pagal mokomųjų dalykų pakraipą) norėtų mokytis.

 10.5. Gimnazija siūlo aštuonias mokomųjų dalykų pakraipų klases:

I humanitarinė (lietuvių kalba ir literatūra – istorija);

II humanitarinė (lietuvių kalba ir literatūra – teatras);

III humanitarinė – UNESCO (lietuvių kalba ir literatūra - anglų kalba);

IV humanitarinė (anglų kalba – teatras);

Fundamentaliosios biologijos;

Fizikos ir informacinių technologijų;

Matematikos ir informacinių technologijų;

Šokio.

 10.6. Esant per dideliam pageidaujančių mokytis tam tikros pakraipos klasėje mokinių skaičiui, į tos pakraipos klasę mokiniai reitinguojami ir priimami pagal aukščiausius atitinkamų dalykų pažymių vidurkius konkurso būdu:

I humanitarinė – lietuvių kalbos ir istorijos pažymių vidurkius;

II humanitarinė – lietuvių kalbos ir teatro pažymių vidurkius; (dėmesys kreipiamas į šokių, teatro būrelių ar specializuotų mokyklų pažymėjimus);

III humanitarinė – UNESCO – lietuvių ir anglų kalbos (esant vienodam vidurkiui atsižvelgiama į II užsienio kalbą: rusų, vokiečių, prancūzų);

IV humanitarinė – anglų kalbos ir teatro pažymių vidurkius; (dėmesys kreipiamas į šokių, teatro būrelių ar specializuotų mokyklų pažymėjimus);

Fundamentaliosios biologijos – pagal biologijos pažymį (esant vienodam vidurkiui atsižvelgiama į gamtos mokslus: chemiją ir fiziką);

Fizikos ir IT – pagal fizikos ir IT pažymių vidurkį;

Matematikos ir IT – pagal matematikos ir IT pažymių vidurkį

Šokio – dėmesys kreipiamas į šokių, teatro būrelių ar specializuotų mokyklų pažymėjimus.

 **11. Mokinių priėmimas į II gimnazijos klases:**

 11.1. Į II gimnazijos klasę neplanuojama priimti papildomai mokinių. Atsiradus laisvoms vietoms kviečiami Vilniaus miesto savivaldybės teritorijoje gyvenantys mokiniai, pabaigę devintą (I gimnazijos) klasę, atsižvelgiant į pirmumą pagal Vilniaus miesto savivaldybės nustatytą tvarką, o priėmus juos, į likusias vietas – konkurso būdu, atsižvelgiant į dalykų įvertinimų bendrą vidurkį.

 **12. Mokinių priėmimas į III gimnazijos klasę:**

 12.1. Pirmenybė teikiama Vilniaus Žemynos gimnazijos mokiniams, turintiems teigiamus I pusmečio įvertinimus, įvykdžiusiems Bandomosios sutarties sąlygas iki kovo 31dienos ir priėmimo dieną turinčius visų dalykų teigiamus pažymių vidurkius, aktyviai dalyvaujantiems gimnazijos visuomeninėje veikloje, nepažeidusiems 14 metų ir vyresnių vaikų priėmimo į gimnaziją mokymosi sutarties, neturintiems drausminių nuobaudų, atsiskaičiusiems projektinę veiklą.

 12.2. Formuojant priimtus mokinius į klases, atsižvelgiama į:

- I ir II klasėse pasirinktos pakraipos tęstinumą;

- dorinio ugdymo dalyko (etika, tikyba) pasirinkimą;

- PUPP bei metinių vertinimų rezultatus;

- individualiame plane pasirinkto dalyko mokymosi lygį;

- aktyvų dalyvavimą gimnazijos visuomeninėje veikloje.

 12.3. Į IV klasę (laisvas vietas) kviečiami Vilniaus miesto ar kitos savivaldybės teritorijoje gyvenantys mokiniai, baigę pagrindinio ugdymo programą, konkurso būdu, atsižvelgiant į dalykų įvertinimų bendrą vidurkį.

 12.4. Pakviestų ir priimtų mokinių skirstymas į klases vykta atsižvelgiant į individualų mokinio ugdymosi planą.

**III SKYRIUS**

**BAIGIAMOSIOS NUOSTATOS**

 13. Šis Aprašas gali būti redaguojamas, keičiamas atsižvelgiant į naujai atsirandančius ar pasikeitusius Lietuvos Respublikos švietimą reguliuojančius teisės aktus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_